钦定古今图书集成/明伦汇编/人事典/第093卷 > 《上韩魏公乞葬董传书》宋·苏轼
## 钦定古今图书集成/明伦汇编/人事典/第093卷 > 《上韩魏公乞葬董传书》宋·苏轼

轼再拜。近得秦中故人书，报进士董传三月中病死轼往岁官岐下，始识传，至今七八年，知之熟矣。其为
人不通晓世事，然酷嗜读书，其文字萧然有出尘之
姿。至诗与《楚词》，则求之于世，可与传比者，不过数人。
此固不待轼言，公自知之。然传尝望公不为力致一
官，轼私心以为公非有所爱也，知传所禀赋至薄，不
“任官耳。”今年正月，轼过岐下，而传居丧二曲。使人问
讯其家，而传径至长安，见轼于传舍，道其饥寒穷苦
之状，以为几死者数矣。赖公而存，又且荐我于朝。“吾
平生无妻，近有彭驾部者，闻公荐我，许嫁我其妹。若
免丧得一官，又且有妻，不虚作一，世人皆公之赐。”轼
既为传喜，且私忧之。此二事，生人之“常理，而在《传》则
为非常之福，恐不能就。”今传果死，悲夫！书生之穷薄，
至于如此其极耶！夫传之材器，固不通于世用，然譬
之象犀珠玉，虽无补于饥寒，要不可使在涂泥中，此
公所以终荐传也。今父子暴骨僧寺中，孀母弱弟，自
谋口腹不暇，决不能葬。轼与其故旧在京师者数人，
相与出钱赙其家，而气力微薄，不能有所济，甚可悯
矣。公若犹怜之，不敢望其他，度可以葬传者足矣。陈
绎学士当往泾州，而宋迪度支在岐下，公若有以赐
之，轼且敛众人之赙，并以予陈，而致之宋，使葬之有
馀，以予其家。传平生所为文，当使人就其家取之，若
获，当献诸公。